KLASA: 034-05/24-01/82

URBROJ: 711-02-01/03-2024-02

Zagreb, 14. lipnja 2024.

**Marin Kapović**

 **direktor trgovačkog društva Vodovod Opuzen d.o.o.**

**Predmet: mišljenje na zahtjev obveznika Marina Kapovića, direktora trgovačkog društva Vodovod Opuzen d.o.o.**

*-* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je 28. svibnja 2024. zaprimilo zahtjev za mišljenjem koji je podnio obveznik Marin Kapović, direktora trgovačkog društva Vodovod Opuzen d.o.o.

Obveznik u svom zahtjevu za mišljenjem navodi da je član Uprave trgovačkog društva Vodovod Opuzen d.o.o., a da na mjestu člana Uprave u Društvu VODOVOD OPUZEN d.o.o. obavlja poslove zastupanja društva samostalno i pojedinačno, vodi poslove Društva i upravlja imovinom Društva sukladno zakonu, društvenom ugovoru te odlukama Skupštine i Nadzornog odbora.

Nadalje navodi da su njegova supruga i on jedini članovi društva BRUTO NETO d.o.o., koje se isključivo bavi računovodstvenim poslovima; supruga je direktor društva i jedina zaposlena osoba. Budući da je izvjesno da će supruga još vrlo kratko vrijeme moći biti zaposlena (radi skorašnjeg korištenja rodiljnog dopusta), kao i biti direktorica, a da on u društvu u kojem je član uprave ne radi knjigovodstvene poslove, traži odgovor na sljedeća pitanja:

- može li biti direktor društva BRUTO NETO d.o.o.;

- može li (ako ne može biti direktor društva) po punomoći sadašnjeg direktora potpisivati najnužnije dokumente potrebne da bi se poslovanje društva nastavilo bez nastupanja štetnih posljedica u razdoblju korištenja rodiljnog dopusta;

- može li s društvom BRUTO NETO d.o.o. sklopiti ugovor kojim bi radio do najviše 8 (osam) sati tjedno poslove računovođe, te poslove izrade poslovnih planova i priprema natječaja;

- smije li za obavljeni posao primiti određenu naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) na 53. sjednici održanoj 14. lipnja 2024. obvezniku daje mišljenje, kako slijedi.

Člankom 3. stavkom 1. podstavkom 45 propisano je da su obveznici, u smislu ovog Zakona, između ostalih i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave

Uvidom u sudski registar Trgovačkog suda u Dubrovniku utvrđeno je da je u sudski registar upisano trgovačko društvo Vodovod Opuzen d.o.o., OIB 27183486113, čiji osnivač je Grad Opuzen. Kao osoba ovlaštena za zastupanje naveden je obveznik Marin Kapović.

Uvidom u registar obveznika koji ustrojava i vodi Povjerenstvo utvrđeno je kako Marin Kapović dužnost direktora trgovačkog društva Vodovod Opuzen d.o.o. obnaša od 2. svibnja 2022.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

 Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 19. stavkom 1. ZSSI-a propisano je da će obveznik koji ima 5% i više dionica odnosno udjela u vlasništvu (kapitalu) trgovačkog društva za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe u smislu ZSSI-a, ili na posebno tijelo.

Stavkom 4. istog članka propisano je da, dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima te da obveznik ima pravo da ga se jedanput godišnje obavještava o stanju trgovačkih društava u kojima ima udjele.

Slijedom svega navedenog, obveznik sukladno citiranoj odredbi članka 18. ZSSI-a ne može biti direktor društva BRUTO NETO d.o.o., kao niti po punomoći sadašnjeg direktora potpisivati najnužnije dokumente, budući da bi isto bilo protivno intenciji zakonodavca propisanoj navedenom zakonskom odredbom, jer bi potpisivanjem najnužnijih dokumenata imao ovlasti direktora, odnosno obavljao bi poslove upravljanja u tom trgovačkom društvu.

Sukladno odredbi članka 19. stavka 4. ZSSI-a obveznik ima pravo samo da ga se jedanput godišnje obavještava o stanju trgovačkih društava u kojima ima udjele. Citiranom zakonskom odredbom jasno je i nedvojbeno propisana razina odnosa obveznika sa poslovnim subjektima nakon prijenosa upravljačkih prava na drugu osobu te da je cilj navedene odredbe da se obveznik za vrijeme obnašanja javne dužnosti distancira od poslovnih subjekata u kojima ima upravljačka prava.

Slijedom navedenog, ukoliko bi obveznik u trgovačkom društvu u kojem ima 5% i više dionica odnosno udjela u vlasništvu (kapitalu), a u kojem je prenio upravljačka prava na drugu osobu, obavljao poslove računovođe, te poslove izrade poslovnih planova i priprema natječaja, u trajanju od nekoliko sati tjedno, obveznik bi sukladno odredbi članka 19. stavka 4. ZSSI-a imao pravo samo da ga se jedanput godišnje obavještava o stanju tog trgovačkog društva.

Također, napominje se i da je člankom 2. ZSSI-a propisano da u obnašanju javne dužnosti obveznici ne smiju svoj privatni interes stavljati ispred javnog interesa. Stoga Povjerenstvo smatra da obveznik ne može raditi niti obavljati poslove u trgovačkim društvima u kojima ima 5% i više dionica odnosno udjela u vlasništvu (kapitalu), neovisno o njihovom trajanju tijekom tjedna.

ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Marin Kapović, elektroničkom dostavom
2. Objava na internetskoj stranici Povjerenstva
3. Pismohrana